ΑΘΗΝΑ 28/8/2019

ΑΡ. ΠΡΩΤ.: 1926

**ΔΕΛΤΙΟ ΤΥΠΟΥ**

**Εκδόθηκαν από τον ΑΣΕΠ τα ονόματα των επιτυχόντων και τριπλάσιου αριθμού αναπληρωματικών της προκήρυξης 2Κ των Νοσοκομείων.**

**Λάθος επεξεργασία των αιτήσεων από το ΑΣΕΠ ή σφαγή για το Επικουρικό Προσωπικό; Παρά την αυξημένη μοριοδότηση που διαθέτουν λόγω προϋπηρεσίας απολύονται σχεδόν όλοι.**

**Παράσταση στον ΑΣΕΠ την Δευτέρα 2/9/2019 στις 10.00πμ.**

Μετά από διαρκείς κινητοποιήσεις της ΠΟΕΔΗΝ για την μονιμοποίηση 1200 Επικουρικών Υπαλλήλων που υπηρετούν πάνω από πέντε χρόνια στα Νοσοκομεία με συνεχείς ανανεώσεις των συμβάσεών τους με όλες τις Κυβερνήσεις, θεσμοθετήθηκε με το άρθρο 17 του ν.4571/2018 η προκήρυξη των εν’ λόγω θέσεων με αυξημένη μοριοδότηση της προϋπηρεσίας ως Επικουρικοί (20μόρια Χ 48 μήνες). Εκδόθηκε η προκήρυξη 2Κ από τον ΑΣΕΠ που προέβλεπε την αυξημένη μοριοδότηση και υπεβλήθησαν οι αιτήσεις.

**Εκδόθηκαν από το ΑΣΕΠ τα ονόματα των επιτυχόντων και τριπλάσιου αριθμού αναπληρωματικών στο ΠΕ και ΔΕ προσωπικό για να καταθέσουν δικαιολογητικά και οι συνάδελφοι Επικουρικοί στην συντριπτική πλειοψηφία βρίσκονται εκτός των επιτυχόντων. Και δεν φθάνει αυτό. Δεν εμφανίζονται ούτε καν στα ονόματα των εκατοντάδων αναπληρωματικών που ανακοινώθηκαν από τον ΑΣΕΠ.**

Μάλιστα δεν αναγράφεται ο αριθμός των μορίων που διαθέτουν οι υποψήφιοι που ανακοινώθηκαν ως επιτυχόντες και οι αναπληρωματικοί. Χιλιάδες υποψήφιοι που είναι εκτός των πινάκων ή αναπληρωματικοί, δεν γνωρίζουμε τα μόρια που υπολογίστηκαν ότι διαθέτουν αφού δεν ανακοινώθηκαν. **Δεν δικαιολογείται να εμφανίζονται ότι έχουν καταλάβει τις θέσεις υποψήφιοι που δεν υπηρετούσαν ως Επικουρικό Προσωπικό.**

Πρόκειται σαφώς για λάθη που έγιναν στον ΑΣΕΠ στην επεξεργασία των αιτήσεων. **Ζητάμε για την εκ νέου επεξεργασία των αιτήσεων και την παρέμβαση επί τούτω του Υπουργού Υγείας.**

**Δευτέρα 2/9/2019 και ώρα 10.00πμ. η ΠΟΕΔΗΝ θα πραγματοποιήσει παράσταση στο ΑΣΕΠ για να ζητήσει την εκ’ νέου επεξεργασία των αιτήσεων.**

**Δεν μπορούμε και δεν θέλουμε να πιστέψουμε ότι υπάρχει σχέδιο μηδενισμού της αυξημένης μοριοδότησης της εμπειρίας του Επικουρικού Προσωπικού.**

ΓΙΑ ΤΗΝ Ε.Ε. ΤΗΣ ΠΟΕΔΗΝ

Ο ΠΡΟΕΔΡΟΣ Ο ΓΕΝ. ΓΡΑΜΜΑΤΕΑΣ

ΜΙΧΑΛΗΣ ΓΙΑΝΝΑΚΟΣ ΧΡΗΣΤΟΣ ΠΑΠΑΝΑΣΤΑΣΗΣ